Зэкъуэшхэр зэхуэарэзыуэ зэбгъэдокIыж
«Спартак-Налшык» (Налшык) – «Дружба» (Мейкъуапэ) — 0:0. Налшык. «Спартак» стадион. ФокIадэм и 26-м. ЦIыху 300 еплъащ.
Судьяр: Шипков (Белореченск).
«Спартак-Налшык»: Антипов, Сындыку, Шумахуэ З., ЛIуп (Бэчбо, 82), Бажэ, Дэхъу (Къумыкъу, 56), КIэдыкIуей, Ольмезов, Бенедык (Черткоев, 57), Шумахуэ И., Хьэшыр А.
«Дружба»: Хьэшыр Т., Хайманов, Гаракоев (Крылов, 68), Iэшэ, Кириленкэ, Пекъу, Къуэн, Дэтхъужь (Делэкъу, 68), Мэкъуауэ (Антоненкэ, 76), Уэрэзей.
Дагъуэ къыхуащIащ: Сындыкум, Датхъужьым, Бенедык, Шумахуэ И., Мэкъуауэм, Уэрэзейм, Хаймановым, Черткоевым, Шумахуэ З.
Джэгум къыхахуащ: Шумахуэ З.
Футбол Лъэпкъ Лигэм и етIуанэ дивизионым щекIуэкI зэхьэзэхуэм хыхьэу вэсэмахуэ «Спартак-Налшыкым» къригъэблэгъат Майкъуапэ и «Дружба»-р. ЗэIущIэр командэхэм хуабжьу къыщIадзащ. ЗэпэщIэтыныгъэр гъуэрыгъуэурэ лъэныкъуитIымкIи щекIуэкIырт. Абыхэм ящыщ зым «Дружба»-м и гъуащхьэхъумэныкъуэ, нэхъапэм «Спартак-Налшыкым» щыджэгуа КIыщ Залым налшыкдэсхэм яIэщIэкIри, Антиповым и гъуэм еуащ. АрщхьэкIэ топыр щхьэпрылъэтащ.
Япэ Iыхьэм и ныкъуэм къызэригъэлъэгъуамкIэ, хьэщIэхэр нэхъ жыджэрт. «Спартак-Налшыкым» и ебгъэрыкIуэныгъэхэм ящыщ зыр къызэпаудри, мейкъуапэдэсхэм контратакэ псынщIэ къызэрагъэпэщащ. Абы кърикIуа угловойм иужькIэ «Дружба»-р япэ ящыным зымащIэщ иIэжар, арщхьэкIэ ди къуэш республикэм къикIахэм яхэт КIыщ Залым топым зэрыхуейм хуэдэу аргуэру техуакъым. Апхуэдэ щытыкIэ шынагъуэ зытIущ иджыри налшыкдэсхэм я штрафнойм къыщекIуэкIащ, ауэ абыкIэ Iуэхур зэфIэкIащ.
Командэхэм загъэпсэхуну икIыным куэд къэмынэжауэ, «Спартак-Налшыкыр» япэ ищыным пэгъунэгъу дыдэ хъуат. Хэгъэрейхэм я ебгъэрыкIуэныгъэр къыщIэзыдза Дэхъум топыр ЛIупым и дежкIэ къыхитащ, ауэ иужьрейр щхьэкIэ зэуа топыр «Дружба»-м и гъуащхьэтетым къиубыдащ.
ЕтIуанэ Iыхьэр ди щIалэхэм нэхъ жыджэру къыщIадзащ. Штрафнойм щекIуалIэм къыпэува гъуащхьэхъумэхэм топыр яIэримыгъэхьэн папщIэ Ольмезовыр лъэщу еуащ, ауэ зымащIэкIэ гъуэм щхьэпрылъэтащ.
Мейкъуапэ къикIа командэми ебгъэрыкIуэныгъэ зыбжанэкIэ жэуап къаритыжащ хэгъэрейхэм. Абыхэм ящыщ зым хабзэр къызэпиуду фIэкIа Iэшэ Анзор къыхуэгъэувыIакъым Шумахуэ Заур. Судьям абы къыпэкIуэу дагъуэ къыхуищIащ ди гъуащхьэхъумэм.
ЗэIущIэм хухаха зэманыр иухыным куэд къэмынэжауэ, «Спартак-Налшыкым» и ебгъэрыкIуэныгъэм хэту топыр къызыIэрыхьа Хьэшыр Алан штрафнойм ихьауэ гъуащхьэтетым хуэзанщIэ щыхъуам, хабзэр къызэпауду фIэкIа къахуэгъэувыIакъым – пенальти. Ар игъэзэщIэну и пщэ дилъхьэжащ Бажэ Амир. Хэгъэрейхэм я капитаныр зэуа топыр угловойм игъэкIуащ «Дружба»-м и гъуащхьэтет, ирауда Алан и къуэш Хьэшыр Темырлан. 85-нэ дакъикъэми Ольмезовыр штрафнойм пэмыжыжьэу щрауда иужькIэ топым еуари Бажэращ, арщхьэкIэ аргуэрми гъуэм техуакъым.
90-нэ дакъикъэр екIуэкIыу налшыкдэсхэм хэщIыныгъэ ягъуэтащ. Хабзэр къызэпиуду судьям етIуанэу дагъуэ къызыхуищIа Шумахуэ Заур джэгум къыхахуащ икIи къыкIэлъыкIуэ зэIущIэм губгъуэм къихьэну Iэмал иIэнукъым.
ЕпщыкIузанэ джэгугъуэм и адрей зэIущIэхэм мыпхуэдэ бжыгъэхэр къарикIуащ: «Динамо» (Ставрополь) — «ТIуапсы» (ТIуапсы) — 5:1, «Биолог-Новокубанск» (Прогресс) — «Форте» (Таганрог) — 0:0, «Легион-Динамо» (Мэхъэчкъалэ) — «Кубань-Холдинг» (Павловская) – 0:0, «Мэшыкъуэ-КМВ» (Псыхуабэ) — «Алания-2» (Владикавказ) — 4:1, «Черноморец» (Новороссийск) — «Ротор-2» (Волгоград) — 4:0.
КъыкIэлъыкIуэ джэгугъуэр «Спартак-Налшыкым» Владикавказ щригъэкIуэкIынущ. Жэпуэгъуэм и 3-м ар IущIэнущ «Алания-2»-м.
Жыласэ Замир.
